title: Sklep Evropske centralne banke (EU) 2020/628 z dne 4. maja 2020 o spremembi Sklepa ECB/2008/17 o določitvi okvira za skupno naročanje Eurosistema (ECB/2020/27)

text:
                  8.5.2020

                  SL

                  Uradni list Evropske unije

                  L 146/11

         SKLEP EVROPSKE CENTRALNE BANKE (EU) 2020/628
         z dne 4. maja 2020
         o spremembi Sklepa ECB/2008/17 o določitvi okvira za skupno naročanje Eurosistema (ECB/2020/27)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije ter zlasti členov 127 in 128 Pogodbe,
         ob upoštevanju Statuta Evropskega sistema centralnih bank in Evropske centralne banke ter zlasti člena 12.1 v povezavi s členom 3.1 in členi 5, 16 in 24 Statuta,
         ob upoštevanju naslednjega:

                     (1)

                     Svet ECB je 26. aprila 2019 na podlagi pozitivnih izkušenj s skupnim naročanjem blaga in storitev odločil, da bi moral biti Urad Eurosistema za usklajevanje naročil (Eurosystem Procurement Coordination Office – urad EPCO) trajen, centralna banka gostiteljica pa bo še naprej imenovana v petletnih časovnih presledkih. Trenutno je od 1. januarja 2020 do 31. decembra 2024 centralna banka gostiteljica Banque centrale du Luxembourg.

                     (2)

                     Pravila o določitvi nalog in pristojnosti odborov Eurosistema, imenovanju njihovih predsednikov in zagotovitvi pisarniške pomoči so določena v členu 9.5 Sklepa ECB/2004/2 (1) ter v zvezi s posameznimi odbori Eurosistema podrobneje opredeljena v posebnih sklepih Sveta ECB. Ta pravni okvir velja za odbor Evropskega sistema centralnih bank, ki je odgovoren za usmerjanje skupnega naročanja Eurosistema.

                     (3)

                     Pomembno je, da je mogoče izkoristiti priložnosti za skupno naročanje, ki se lahko pojavijo med letom, potem ko je Svet ECB potrdil letni načrt naročil, na posebej opredeljenih področjih in znotraj določenih omejitev.

                     (4)

                     Nacionalne centralne banke (NCB), ki za proizvodnjo eurobankovcev uporabljajo interne tiskarne, morajo v skladu s členom 7 Smernice Evropske centralne banke (EU) 2015/280 (ECB/2014/44) (2) zaradi izboljšanja stroškovne učinkovitosti razmisliti o vzpostavitvi primernih oblik sodelovanja, vključno s skupno nabavo. Svet ECB je 21. novembra 2017 predvidel možnost, da tiste NCB, ki uporabljajo interne tiskarne, sodelujejo pri skupnem naročanju neposredno prek urada EPCO, s čimer se olajša njihovo sodelovanje za izpolnjevanje njihovih javnih nalog proizvodnje eurobankovcev na najboljši možen način. Za zagotovitev enakih konkurenčnih pogojev kot za interne tiskarne, ki so v celoti vključene v centralne banke, bi bilo treba interni tiskarni, ki je ločena pravna oseba, vendar tesno povezana s centralno banko, omogočiti sodelovanje pri skupnem naročanju neposredno prek urada EPCO.

                     (5)

                     Zato je treba Sklep ECB/2008/17 (3) ustrezno spremeniti –

               SPREJEL NASLEDNJI SKLEP:

            Člen 1
            Spremembe Sklepa ECB/2008/17
            Sklep ECB/2008/17 se spremeni:

                        1.

                        točka (f) člena 1 se nadomesti z naslednjim:

                                    „(f)

                                    ‚Usmerjevalni odbor urada EPCO‘ pomeni usmerjevalni odbor, ki ga Svet ECB imenuje za usmerjanje dejavnosti urada EPCO. Usmerjevalni odbor urada EPCO sestavljajo po en član iz vsake centralne banke, ki je izbran izmed uslužbencev na visokem položaju z znanjem in strokovnimi izkušnjami z organizacijskimi in strateškimi zadevami v njihovi instituciji, in strokovnjaki za naročila. Usmerjevalni odbor urada EPCO poroča preko Izvršilnega odbora Svetu ECB;“;

                        2.

                        člen 3 se spremeni:

                                    (a)

                                    v odstavku 1 se doda naslednja točka (f):

                                                „(f)

                                                nudi podporo centralnim bankam pri dejavnostih v zvezi z upravljanjem pogodb.“;

                                    (b)

                                    vstavi se naslednji odstavek 1a:

                                       „1a.   Gostiteljica urada EPCO je centralna banka. Svet ECB imenuje centralno banko gostiteljico vsakih pet let.“;

                                    (c)

                                    odstavek 7 se nadomesti z naslednjim:

                                       „7.   Usmerjevalni odbor urada EPCO ovrednoti uspešnost in učinkovitost dejavnosti urada EPCO pravočasno pred koncem vsakokratnega petletnega obdobja iz odstavka 1a. Na podlagi tega ovrednotenja in ob upoštevanju interesa drugih centralnih bank za gostiteljstvo urada EPCO Svet ECB odloči, ali je treba opraviti postopek za izbiro nove centralne banke gostiteljice.“;

                        3.

                        v členu 4 se odstavek 3 nadomesti z naslednjim:

                           „3.   Urad EPCO vsako leto predloži Svetu ECB v potrditev posodobljen načrt naročil za skupne razpisne postopke, vključno z imeni vodilnih centralnih bank. Posodobljeni letni načrt naročil, ki ga predloži urad EPCO, lahko vključuje navedbo področij, na katerih je mogoče pred naslednjo posodobitvijo v okviru določenih omejitev izkoristiti dodatne priložnosti za skupno naročanje. Svet ECB odloči o načrtu naročil in njegovem izvajanju po posvetovanju z Usmerjevalnim odborom urada EPCO.“;

                        4.

                        člen 5 se nadomesti z naslednjim:

                           „Člen 5
                           Sodelovanje drugih institucij

                              1.   Svet ECB lahko povabi nacionalne centralne banke držav članic, ki še niso sprejele eura, k sodelovanju pri dejavnostih urada EPCO in v skupnih razpisnih postopkih pod enakimi pogoji, kot se uporabljajo za centralne banke Eurosistema. Poleg tega lahko Svet ECB k sodelovanju pri dejavnostih urada EPCO in v skupnih razpisnih postopkih povabi nacionalne organe držav članic, institucije in organe Unije ali mednarodne organizacije, pod pogoji, ki jih določi v vabilu. Vsako tako vabilo je omejeno na skupno naročanje blaga in storitev za izpolnjevanje skupnih potreb centralnih bank in povabljenih subjektov, pogoji pa morajo biti podobni tistim, ki se uporabljajo za centralne banke Eurosistema.

                              2.   Interne tiskarne, ki so v skladu s točko 2(b) člena 1 Smernice (EU) 2015/280 (ECB/2014/44) samostojne pravne osebe in izpolnjujejo kumulativne pogoje iz navedene določbe, lahko neposredno sodelujejo v skupnih razpisnih postopkih in se za namene tega člena obravnavajo kot del centralne banke v njihovi državi članici. Tako sodelovanje se omeji na skupno naročanje blaga in storitev, ki je potrebno za to, da lahko navedene interne tiskarne opravljajo naloge Eurosistema.“

            Člen 2
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.

            V Frankfurtu na Majni, 4. maja 2020

                  Predsednica ECB

               Christine LAGARDE

            (1)  Sklep ECB/2004/2 z dne 19. februarja 2004 o sprejetju Poslovnika Evropske centralne banke (UL L 80, 18.3.2004, str. 33).

            (2)  Smernica Evropske centralne banke (EU) 2015/280 z dne 13. novembra 2014 o vzpostavitvi sistema Eurosistema za proizvodnjo in naročanje eurobankovcev (ECB/2014/44) (UL L 47, 20.2.2015, str. 29).

            (3)  Sklep ECB/2008/17 z dne 17. novembra 2008 o določitvi okvira za skupno naročanje Eurosistema (UL L 319, 29.11.2008, str. 76).


title: Sklep Sveta (EU) 2020/619 z dne 30. aprila 2020 o stališču, ki se v imenu Evropske unije zastopa v skupnem odboru za izvajanje Sporazuma, ustanovljenem na podlagi člena 18 Sporazuma o prostovoljnem partnerstvu med Evropsko unijo in Socialistično republiko Vietnam o izvrševanju zakonodaje, upravljanju in trgovanju na področju gozdov, glede sprejetja poslovnika skupnega odbora za izvajanje Sporazuma

text:
                  8.5.2020

                  SL

                  Uradni list Evropske unije

                  L 147/1

         SKLEP SVETA (EU) 2020/619
         z dne 30. aprila 2020
         o stališču, ki se v imenu Evropske unije zastopa v skupnem odboru za izvajanje Sporazuma, ustanovljenem na podlagi člena 18 Sporazuma o prostovoljnem partnerstvu med Evropsko unijo in Socialistično republiko Vietnam o izvrševanju zakonodaje, upravljanju in trgovanju na področju gozdov, glede sprejetja poslovnika skupnega odbora za izvajanje Sporazuma
         SVET EVROPSKE UNIJE JE
         ob upoštevanju Pogodbe o delovanju Evropske unije ter zlasti člena 207(3) in prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Unija je Sporazum o prostovoljnem partnerstvu med Evropsko unijo in Socialistično republiko Vietnam o izvrševanju zakonodaje, upravljanju in trgovanju na področju gozdov (v nadaljnjem besedilu: Sporazum) sklenila s Sklepom Sveta (EU) 2019/854 (1), veljati pa je začel 1. junija 2019.

                     (2)

                     Skupni odbor za izvajanje Sporazuma, ustanovljen na podlagi člena 18(1), sprejme svoj poslovnik v skladu s členom 18(3) Sporazuma.

                     (3)

                     Primerno je določiti stališče, ki se v imenu Unije zastopa v skupnem odboru za izvajanje Sporazuma, saj bo poslovnik skupnega odbora za izvajanje Sporazuma za Unijo zavezujoč.

                     (4)

                     Primerno je, da Unija podpre sprejetje poslovnika, kar bo že od samega začetka zagotovilo nemoteno in pregledno sodelovanje med Unijo in Socialistično republiko Vietnam glede izvajanja Sporazuma, sčasoma pa tudi glede izvajanja sheme izdajanja dovoljenj za izvrševanje zakonodaje, upravljanje in trgovanje na področju gozdov –

               SPREJEL NASLEDNJI SKLEP:

            Člen 1

               1.   Stališče, ki se v imenu Unije zastopa v skupnem odboru za izvajanje Sporazuma, ustanovljenem na podlagi člena 18 Sporazuma o prostovoljnem partnerstvu med Evropsko unijo in Socialistično republiko Vietnam o izvrševanju zakonodaje, upravljanju in trgovanju na področju gozdov, je, da se podpre sprejetje poslovnika skupnega odbora za izvajanje Sporazuma (2).

               2.   Glede na razvoj dogodkov na prihodnjem sestanku skupnega odbora za izvajanje Sporazuma se lahko predstavniki Unije v posvetovanju z državami članicami med usklajevalnimi srečanji na samem sestanku sporazumejo o manjših nevsebinskih spremembah osnutka poslovnika brez nadaljnjega sklepa Sveta.

            Člen 2
            Ta sklep začne veljati na dan sprejetja.

            V Bruslju, 30. aprila 2020

                  Za Svet

                  Predsednik

               G. GRLIĆ RADMAN

            (1)  Sklep Sveta (EU) 2019/854 z dne 15. aprila 2019 o sklenitvi Sporazuma o prostovoljnem partnerstvu med Evropsko unijo in Socialistično republiko Vietnam o izvrševanju zakonodaje, upravljanju in trgovanju na področju gozdov (UL L 147, 5.6.2019, str. 1).

            (2)  Glejte dokument ST 7027/20 na http://register.consilium.europa.eu.


title: Sklep Sveta (EU) 2020/620 z dne 4. maja 2020 o imenovanju člana in nadomestnega člana Odbora regij na predlog Republike Avstrije

text:
                  8.5.2020

                  SL

                  Uradni list Evropske unije

                  L 147/3

         SKLEP SVETA (EU) 2020/620
         z dne 4. maja 2020
         o imenovanju člana in nadomestnega člana Odbora regij na predlog Republike Avstrije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga avstrijske vlade,
         ob upoštevanju naslednjega:

                     (1)

                     Svet je 10. decembra 2019, 20. januarja 2020, 3. februarja 2020 in 26. marca 2020 sprejel sklepe (EU) 2019/2157 (1), (EU) 2020/102 (2), (EU) 2020/144 (3) in (EU) 2020/511 (4) o imenovanju članov in nadomestnih članov Odbora regij za obdobje od 26. januarja 2020 do 25. januarja 2025.

                     (2)

                     Zaradi konca mandata Markusa ACHLEITNERJA se je sprostilo mesto člana Odbora regij.

                     (3)

                     Zaradi konca mandata Viktorja SIGLA se je sprostilo mesto nadomestnega člana Odbora regij –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2025, se v Odbor regij imenujeta:

                        (a)

                        za člana:

                                    —

                                    Thomas STELZER, Member of a Regional Executive holding an electoral mandate: State Government of Upper Austria;

                        (b)

                        za nadomestnega člana:

                                    —

                                    Markus ACHLEITNER, Member of a Regional Executive holding an electoral mandate: State Government of Upper Austria.

            Člen 2
            Ta sklep začne veljati na dan sprejetja.

            V Bruslju, 4. maja 2020

                  Za Svet

                  Predsednik

               G. GRLIĆ RADMAN

            (1)  Sklep Sveta (EU) 2019/2157 z dne 10. decembra 2019 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 327, 17.12.2019, str. 78).

            (2)  Sklep Sveta (EU) 2020/102 z dne 20. januarja 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 20, 24.1.2020, str. 2).

            (3)  Sklep Sveta (EU) 2020/144 z dne 3. februarja 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 32, 4.2.2020, str. 16).

            (4)  Sklep Sveta (EU) 2020/511 z dne 26. marca 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 113, 8.4.2020, str. 18).


title: Sklep Sveta (SZVP) 2020/754 z dne 8. junija 2020 o podaljšanju mandata vodje svetovalne misije Evropske unije za reformo sektorja civilne varnosti v Ukrajini (EUAM Ukraine)

text:
                  9.6.2020

                  SL

                  Uradni list Evropske unije

                  LI 179/1

         SKLEP SVETA (SZVP) 2020/754
         z dne 8. junija 2020
         o podaljšanju mandata vodje svetovalne misije Evropske unije za reformo sektorja civilne varnosti v Ukrajini (EUAM Ukraine)
         SVET EVROPSKE UNIJE JE –
         ob upoštevanju Pogodbe o Evropski uniji in zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 22. julija 2014 sprejel Sklep 2014/486/SZVP (1) o svetovalni misiji Evropske unije za reformo sektorja civilne varnosti v Ukrajini (EUAM Ukraine).

                     (2)

                     Svet je 13. maja 2019 sprejel Sklep (SZVP) 2019/761 (2) o podaljšanju mandata misije do 31. maja 2021.

                     (3)

                     Politični in varnostni odbor je 4. junija 2019 sprejel Sklep (SZVP) 2019/992 (3) s katerim je za vodjo misije za obdobje od 1. julija 2019 do 30. junija 2020 imenoval Anttija HARTIKAINENA.

                     (4)

                     Politični in varnostni odbor se je 14. maja 2020 strinjal, da bi moral Antti HARTIKAINEN to nalogo opravljati še naprej, in sicer do 31. maja 2021 –

               SPREJEL NASLEDNJI SKLEP:

            Člen 1
            Mandat Anttija HARTIKAINENA kot vodje misije EUAM Ukraine se podaljša do 31. maja 2021.

            Člen 2
            Ta sklep začne veljati na dan sprejetja.
            Uporablja se od 1. julija 2020.

            V Bruslju, 8. junija 2020

                  Za Svet

                  Predsednica

               A. METELKO-ZGOMBIĆ

            (1)  Sklep Sveta 2014/486/SZVP z dne 22. julija 2014 o svetovalni misiji Evropske unije za reformo sektorja civilne varnosti v Ukrajini (EUAM Ukraine) (UL L 217, 23.7.2014, str. 42).

            (2)  Sklep Sveta (SZVP) 2019/761 z dne 13. maja 2019 o spremembi Sklepa 2014/486/SZVP o svetovalni misiji Evropske unije za reformo sektorja civilne varnosti v Ukrajini (EUAM Ukraine) (UL L 125, 14.5.2019, str. 16).

            (3)  Sklep Političnega in varnostnega odbora (SZVP) 2019/992 z dne 4. junija 2019 o imenovanju vodje svetovalne misije Evropske unije za reformo sektorja civilne varnosti v Ukrajini (EUAM Ukraine) (EUAM Ukraine/1/2019) (UL L 160, 18.6.2019, str. 24).


title: Sklep Sveta (EU) 2020/765 z dne 29. maja 2020 o sklenitvi Protokola o spremembi Mednarodne konvencije za ohranitev tunov v Atlantiku v imenu Evropske unije

text:
                  12.6.2020

                  SL

                  Uradni list Evropske unije

                  L 187/1

         SKLEP SVETA (EU) 2020/765
         z dne 29. maja 2020
         o sklenitvi Protokola o spremembi Mednarodne konvencije za ohranitev tunov v Atlantiku v imenu Evropske unije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2019/2025 (2) je bil Protokol o spremembi Mednarodne konvencije za ohranitev tunov v Atlantiku (v nadaljnjem besedilu: Protokol) podpisan 20. novembra 2019.

                     (2)

                     V Uredbi (EU) št. 1380/2013 Evropskega parlamenta in Sveta (3) je določeno, da mora Unija zagotoviti, da so ribolovne dejavnosti in dejavnosti ribogojstva okoljsko dolgoročno trajnostne in upravljane na način, ki je skladen s cilji doseganja gospodarskih in socialnih koristi ter koristi zaposlovanja in prispevanja k zanesljivi preskrbi s hrano. Prav tako je določeno, da mora Unija uporabiti previdnostni pristop k upravljanju ribištva, njen cilj pa je zagotoviti, da se izkoriščanje živih morskih bioloških virov izvaja na način, ki dovoljuje obnavljanje in ohranjanje populacij lovljenih vrst nad ravnmi, ki omogočajo največji trajnostni donos. Določeno je tudi, da mora Unija na podlagi najboljšega razpoložljivega znanstvenega mnenja sprejeti upravljalne in ohranitvene ukrepe, podpirati razvoj znanstvenega znanja in mnenja, postopoma odpraviti zavržke in spodbujati ribolovne metode, ki prispevajo k bolj selektivnemu ribolovu, preprečevanju in zmanjševanju neželenega ulova v čim večji meri ter ribolovu z majhnim vplivom na morski ekosistem in ribolovne vire. Poleg tega je v Uredbi (EU) št. 1380/2013 izrecno določeno, da mora Unija navedene cilje in načela uporabiti pri vodenju zunanjih odnosov na področju ribištva. Protokol sledi tem ciljem.

                     (3)

                     V skladu s skupnim sporočilom Evropske komisije ter visokega predstavnika EU za zunanje zadeve in varnostno politiko z naslovom „Mednarodno upravljanje oceanov: agenda za prihodnost naših oceanov“ ter sklepi Sveta o navedenem skupnem sporočilu je spodbujanje ukrepov za podporo in povečanje učinkovitosti regionalnih organizacij za upravljanje ribištva in po potrebi za izboljšanje njihovega vodenja glavna značilnost ukrepanja EU v okviru teh forumov. Protokol v celoti sledi tem ciljem.

                     (4)

                     Protokol bi bilo treba odobriti v imenu Evropske unije.

               SPREJEL NASLEDNJI SKLEP:

            Člen 1
            Protokol o spremembi Mednarodne konvencije za ohranitev tunov v Atlantiku se odobri v imenu Unije.

            Člen 2
            Predsednik Sveta imenuje osebo(-e), pooblaščeno(-e), da v imenu Unije deponira(-jo) listino o odobritvi Protokola iz člena 13 Protokola.

            Člen 3
            Ta sklep začne veljati na dan sprejetja (4).

            V Bruslju, 29. maja 2020

                  Za Svet

                  Predsednik

               G. GRLIĆ RADMAN

            (1)  Odobritev z dne 13. maja 2020.

            (2)  Sklep Sveta (EU) 2019/2025 z dne 18. novembra 2019 o podpisu, v imenu Evropske unije, in začasni uporabi Protokola o spremembi Mednarodne konvencije za ohranitev tunov v Atlantiku (UL L 313, 4.12.2019, str. 1).

            (3)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

            (4)  Generalni sekretariat Sveta bo v Uradnem listu Evropske unije objavil datum začetka veljavnosti Protokola.


title: Sklep Sveta (EU) 2020/768 z dne 9. junija 2020 o spremembi Sklepa (EU) 2016/915 glede referenčnega obdobja, ki se uporablja za merjenje rasti emisij CO2, da se upoštevajo posledice pandemije COVID-19 v okviru sheme CORSIA

text:
                  12.6.2020

                  SL

                  Uradni list Evropske unije

                  L 187/10

         SKLEP SVETA (EU) 2020/768
         z dne 9. junija 2020
         o spremembi Sklepa (EU) 2016/915 glede referenčnega obdobja, ki se uporablja za merjenje rasti emisij CO2, da se upoštevajo posledice pandemije COVID-19 v okviru sheme CORSIA
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Mednarodna organizacija civilnega letalstva (ICAO), ustanovljena s Čikaško konvencijo o mednarodnem civilnem letalstvu (v nadaljnjem besedilu: Konvencija), je leta 2016 na svoji 39. skupščini z Resolucijo A39-3 (v nadaljnjem besedilu: Resolucija A39-3) sprejela odločitev o oblikovanju globalnega tržnega ukrepa, s katerim bi emisije toplogrednih plinov iz mednarodnega letalstva omejili na ravni iz leta 2020. Stališče Unije v zvezi s pripravo in sprejetjem navedenega mehanizma in njegovih različnih podrobnih elementov je bilo določeno s Sklepom Sveta (EU) 2016/915 (1).

                     (2)

                     Svet ICAO je 27. junija 2018 na deseti seji 214. zasedanja sprejel prvo izdajo zvezka IV Priloge 16 h Konvenciji: „Mednarodni standardi in priporočene prakse za varstvo okolja – shema za poravnavo in zmanjševanje emisij ogljika za mednarodni letalski promet (CORSIA)“. V skladu z Resolucijo A39-3, ki je bila nadomeščena z Resolucijo A40-19, sprejeto na 40. zasedanju skupščine ICAO (v nadaljnjem besedilu: Resolucija A40-19), se v navedeni prvi izdaji med drugim določijo vrednosti emisij, ki se uporabijo za izračun faktorjev rasti (sektorskega faktorja rasti in faktorjev rasti operaterjev letal). Te vrednosti so določene kot povprečje emisij CO2 iz mednarodnega letalskega prometa, ki jih zajema shema CORSIA v letih 2019 in 2020 (na sektorski ravni in ravni posameznih operaterjev letal).

                     (3)

                     Trenutna pandemija COVID-19 bo v letu 2020 povzročila znatno zmanjšanje emisij CO2 iz mednarodnega letalskega prometa. To bo privedlo tudi do bistveno nižjih vrednosti emisij v okviru sheme CORSIA, ki se uporabijo za izračun faktorjev rasti. Če se te vrednosti ne spremenijo, bi lahko uporaba takšnih bistveno nižjih vrednosti emisij v okviru sheme CORSIA povzročila znatno višje zahteve glede poravnave, odvisno od stopnje okrevanja mednarodnega zračnega prometa in razvoja emisij CO2 iz mednarodnega zračnega prometa.

                     (4)

                     Verjetno in tudi pomembno je, da bo Svet ICAO na 220. zasedanju od 8. do 26. junija 2020 sprejel odločitev glede spremembe vrednosti emisij, ki se uporabljajo za izračun faktorjev rasti v okviru sheme CORSIA, natančneje glede referenčnega obdobja, ki se upošteva („izhodiščno obdobje“).

                     (5)

                     Vsakršna sprememba mednarodnih standardov in priporočenih praks v okviru sheme CORSIA bi pomenila odločitev organa, ustanovljenega s sporazumom, ki ima pravne učinke v smislu člena 218(9) PDEU.

                     (6)

                     Čeprav se Unija in njene države članice dosledno zavzemajo za globalno omejitev emisij toplogrednih plinov iz mednarodnega letalstva na raven, ki ni višja od tiste v letu 2020, se v trenutnih okoliščinah zdi, da je sklicevanje na leto 2019 kot izhodiščno obdobje najboljši možni približek, ki temelji na dejanskih podatkih in odraža dolgoročni cilj ICAO, da bi od leta 2020 dosegli ogljično nevtralno rast, kot je določeno v Resoluciji A39-3. Da bi ohranili zadostno podporo in ključne elemente sheme CORSIA, bi bilo treba glede na navedeno in na podlagi trenutno razpoložljivih informacij kot izhodiščno obdobje sprejeti koledarsko leto 2019.

                     (7)

                     Druga možnost, predstavljena v trenutni razpravi, tj. določitev različnih izhodiščnih obdobij za različne države glede na njihovo stopnjo razvoja, leto pristopa k shemi CORSIA ali drugih meril, ne bi smela biti podprta. To bi bilo v nasprotju z načelom nediskriminacije, na katerega se opozarja v Resoluciji A40-19, in bi lahko ogrozilo nadaljnji obstoj sheme CORSIA v zdajšnji obliki.

                     (8)

                     Zato bi bilo treba Sklep (EU) 2016/915 spremeniti, da se Uniji in njenim državam članicam omogoči, da kot izhodiščno obdobje sprejmejo koledarsko leto 2019.

                     (9)

                     Še naprej bi bilo treba uporabljati načelo rednega pregleda. V zvezi s tem velja opozoriti, da je v Resoluciji A40-19 določeno, da se shema CORSIA pregleda vsaka tri leta. Prvi pregled naj bi bil opravljen leta 2022. Dlje kot traja, da sektor doseže predkrizno raven prometa in s tem povezanih emisij, tem bolj relevanten je takšen pregled v zvezi z vrednostmi emisij, ki se uporabljajo za izračun faktorjev rasti. V primeru počasnega okrevanja letalskega sektorja je verjetno, da z uporabo leta 2019 kot izhodiščnega obdobja za emisije ne bi prišlo do nikakršnih zahtev glede poravnave v pilotni fazi sheme CORSIA (2021–2023) ali bi bile te zahteve minimalne. Pomen takšnega pregleda, ki naj bi ga obravnavala skupščina ICAO, je razviden tudi iz potrebe po tem, da se zagotovi skladnost z dolgoročnim ciljem zmanjšanja emisij CO2 v skladu s temperaturnimi cilji iz Pariškega sporazuma. Takšen pregled bi lahko po potrebi vključeval opredelitev izhodiščnega obdobja.

                     (10)

                     V skladu s členom 28b(2) in (3) Direktive 2003/87/ES Evropskega parlamenta in Sveta (2) bi morala Komisija Evropskemu parlamentu in Svetu v 12 mesecih po tem, ko ICAO sprejme ustrezne instrumente, in preden začne veljati globalni tržni ukrep predložiti poročilo, v katerem preuči načine prenosa navedenih instrumentov v pravo Unije z revizijo navedene direktive, ter po potrebi predlog, na podlagi katerega bi se shema CORSIA izvajala tako, da se zagotovi prispevek letalstva k zavezi Unije glede zmanjšanja emisij toplogrednih plinov v celotnem gospodarstvu do leta 2030 –

               SPREJEL NASLEDNJI SKLEP:

            Člen 1
            V Prilogi k Sklepu (EU) 2016/915 se za drugo alinejo doda naslednja alineja:

                        „—

                        Unija zaradi upoštevanja vpliva pandemije COVID-19 na emisije v letu 2020 sprejme, da se vrednosti emisij, ki se uporabijo za izračun faktorjev rasti, določenih v shemi CORSIA, spremenijo tako, da se upoštevajo ravni emisij v letu 2019;“.

            Člen 2
            Ta sklep začne veljati na dan sprejetja.

            V Bruslju, 9. junija 2020

                  Za Svet

                  Predsednica

               A. METELKO-ZGOMBIĆ

            (1)  Sklep Sveta (EU) 2016/915 z dne 30. maja 2016 o stališču, ki se zavzame v imenu Evropske unije v zvezi z mednarodnim instrumentom, ki se pripravi v okviru organov ICAO in naj bi omogočil izvajanje enotnega globalnega tržnega ukrepa od leta 2020 za emisije iz mednarodnega letalstva (UL L 153, 10.6.2016, str. 32).

            (2)  Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (UL L 275, 25.10.2003, str. 32).